CELEX: 62014TN0644
Language: el
Date: 2014-08-30 00:00:00
Title: Υπόθεση T-644/14: Προσφυγή-αγωγή της 30ής Αυγούστου 2014 — ADR Center κατά Επιτροπής

3.11.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 388/21
            
         Προσφυγή-αγωγή της 30ής Αυγούστου 2014 — ADR Center κατά Επιτροπής
   (Υπόθεση T-644/14)
   2014/C 388/25
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα-ενάγουσα: ADR Center Srl (Ρώμη, Ιταλία) (εκπρόσωπος: L. Tantalo, δικηγόρος)
   
      Καθής-εναγομένη: Ευρωπαϊκή Επιτροπή
   
      Αιτήματα της προσφεύγουσας-ενάγουσας
   
   Η προσφεύγουσα-ενάγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση της Επιτροπής η οποία περιλαμβάνεται στο από 27 Ιουνίου 2014 έγγραφο περί κινήσεως διαδικασίας ανακτήσεως ποσού από το ADR Center,
            
         
               —
            
            
               να διατάξει την άμεση καταβολή του οφειλομένου στο ADR Center υπολοίπου, ύψους 79  700,40 ευρώ, βάσει του προτιμολογίου και των πιστωτικών σημειωμάτων της 13ης Νοεμβρίου 2013,
            
         
               —
            
            
               να διατάξει την άμεση αποκατάσταση της ζημίας που υπέστη το ADR Center ως προς τη διεθνή του φήμη, και για τον χρόνο που αφιέρωσαν οι ανώτεροι υπάλληλοί του για να αντικρούσουν μια αβάσιμη αξίωση,
            
         
               —
            
            
               να καταδικάσει το καθού, καθώς και κάθε παρεμβαίνοντα, στα δικαστικά έξοδα της προσφεύγουσας-ενάγουσας στο πλαίσιο της παρούσας διαδικασίας, σε ποσό του οποίου το ύψος θα καθορίσει ευλόγως το Δικαστήριο.
            
         
      Ισχυρισμοί και κύρια επιχειρήματα
   
   Προς στήριξη της προσφυγής-αγωγής της, η προσφεύγουσα-ενάγουσα προβάλλει τέσσερις λόγους.
   
               1.
            
            
               Με τον πρώτο λόγο, η προσφεύγουσα-ενάγουσα προβάλλει ότι η προσβαλλόμενη απόφαση πρέπει να ακυρωθεί για τον λόγο ότι οι δράσεις ελέγχου και οι επακόλουθες εντολές της Επιτροπής βασίζονται σε σύνολο μη συμφωνημένων κανόνων.
            
         
               2.
            
            
               Με τον δεύτερο λόγο, η προσφεύγουσα-ενάγουσα προβάλλει ότι η προσβαλλόμενη απόφαση θα έπρεπε να ακυρωθεί για τον λόγο ότι η Επιτροπή καθυστέρησε αδικαιολόγητα να εκδώσει τις τελικές εκθέσεις ελέγχου και τα συνοδευτικά εντάλματα εισπράξεως.
            
         
               3.
            
            
               Με τον τρίτο λόγο, η προσφεύγουσα-ενάγουσα προβάλλει ότι η Επιτροπή δεν κατάφερε να αντεπεξέλθει στο βάρος αποδείξεως που της αναλογεί. Συναφώς, η προσφεύγουσα υποστηρίζει ότι η Επιτροπή στήριξε την τελικό δημοσιονομικό της έλεγχο και τις επακόλουθες εντολές εισπράξεως σε αβάσιμα πορίσματα.
            
         
               4.
            
            
               Με τον τέταρτο λόγο, η προσφεύγουσα προβάλλει ότι τα πορίσματα του ελέγχου της Επιτροπής ήταν εσφαλμένα. Συναφώς, η προσφεύγουσα υποστηρίζει ότι πορίσματα του ελέγχου της Επιτροπής είναι αμφισβητήσιμα, καθώς βασίζονται σε σειρά πρόδηλων σφαλμάτων, διαδικαστικών και ουσίας. Επίσης, η προσφεύγουσα υποστηρίζει ότι η Επιτροπή όχι μόνο παρέλειψε να αναθεωρήσει τις διατάξεις που η ίδια έχει εκδώσει, αλλά, περαιτέρω, αγνόησε κατάφωρα και παρέλειψε να εξετάσει οποιοδήποτε άλλο ζήτημα τέθηκε από το ADR Center.